Allir fengu veirulyf og 12 voru meðhöndlaðir í öndunarvél , þar af tveir einnig í hjarta - og lungnavél . Inflúensuveiran er orthomyxoveira og skiptist í þrjá flokka , A , B og C . Flokkar A og B valda sjúkdómum í mönnum . Inflúensa A er þekkt fyrir það hvað hún á auðvelt með að breyta sér . Það er tvennt sem veldur . Annars vegar ónákvæmni í RNA polymerasanum sem myndar ný stökkbreytt afbrigði veirunnar . Ef það er nægilega frábrugðið til að víkja sér undan ónæmissvari gegn móðurveirum getur það orðið að næsta árstíðabundna faraldursstofni . Þessar breytingar stafa af sameindalegri breytingu í hæmagglútíni ( H ) og eða neuramídasa ( N ) sem eru eggjahvítusameindir ( væki ) á yfirborði veirunnar og flokkun þeirra byggir á . Hins vegar geta genabútar veirunnar ( 1 til 8 ) endurraðast . Þá myndast alveg ný veira sem enginn hefur verndandi mótefni gegn og forsenda fyrir heimsfaraldri verður til . 1 , 2 Nýja veiran ber H og / eða N væki sem ekki hafa verið í dreifingu meðal fólks lengi / áður . Heimsfaraldur inflúensu hefur geisað fjórum sinnum á síðastliðnum hundrað árum og í hvert sinn stafað af inflúensuveiru af A flokki . 3 , 4 Spánska veikin ( H1N1 ) 1918 var þeirra skæðust , en hún olli tugum milljóna dauðsfalla . Á Íslandi létust tæplega 500 manns á sex vikum sem faraldurinn geisaði og var talið að dánarhlutfall þeirra sem sýktust hafi verið 2,6% . 5 Asíuinflúensan árið 1957 ( H2N2 ) og Hong Kong inflúensan árið 1968 ( H3N2 ) ollu vægari faröldrum . 5 Það sem einkenndi þessa heimsfaraldra var að ungt fólk umfram aldraða voru fórnarlömbin . 6 Í mars 2009 varð svokallaðrar svínainflúensu fyrst vart í kjölfar faraldurs af alvarlegum lungnasýkingum í Mexíkó 7 og í tveimur börnum í Bandaríkjum Norður-Ameríku . 8 Þetta er ný inflúensuveira af A flokki sem reynist vera upprunnin í svínum með samruna tveggja veira , en báðar eiga rætur að rekja til veirunnar sem olli spænsku veikinni 1918 . 9 , 10 Hún dreifðist skjótt til allra heimsálfa og lýsti WHO yfir heimsfaraldursástandi af stigi sex þann 11. júní 2009 . Á Íslandi greindist fyrsta tilfellið 23. maí 2009 og voru fyrstu sjúklingarnir lagðir inn á sjúkrahús 23. september sama ár . Í byrjun var faraldurinn í hægum gangi og flest tilfellin tengd ferðalögum erlendis . Er leið á ágústmánuð færðist hann í aukana , náði fullum krafti síðustu vikuna í september og hámarki um miðjan október síðastliðinn , en hefur verið í rénun síðan . 11 Nokkrar vísindagreinar hafa þegar birst um heimsfaraldurinn , meðal annars frá Mexíkó , 12 Ástralíu og Nýja-Sjálandi 13 og Kanada . 14 Í þessum greinum er alvarlegustu tilfellunum lýst , það er þeim sem lögðust inn á gjörgæsludeildir . Niðurstöður rannsóknanna benda til að ungt fólk verði einkum fyrir sýkingunni , flestir fengu mjög alvarlega lungnabólgu og brátt andnauðarheilkenni ( acute respiratory distress syndrome , ARDS ) og margir fengu auk þess fjöllíffærabilun . Dánartíðni gjörgæslusjúklinga var há eða 40% í Mexíkó , 12 14% í Ástralíu og Nýja - Sjálandi 13 og 14% í Kanada . 14 Tilgangur þessarar rannsóknar var að kanna tíðni , eðli og umfang sjúkdómsins á íslenskum gjörgæsludeildum á þremur mánuðum á seinni hluta ársins 2009 . Einnig voru könnuð afdrif sjúklinganna 28 dögum eftir greiningu . Efniviður og aðferðir Tilskilin leyfi til að framkvæma þessa rannsókn fengust hjá Vísindasiðanefnd , Persónuvernd , framkvæmdastjórum lækninga á Landspítala og Sjúkrahúsinu á Akureyri . Ekki var gerð krafa um upplýst samþykki í þessari rannsókn þar sem engin inngrip voru gerð í meðferð . Rannsóknin var gerð á öllum þremur gjörgæsludeildum á Íslandi , tveimur á Landspítala og einni á Sjúkrahúsinu á Akureyri , samtals með 25 rúm . Allir sjúklingar sem lögðust inn á einhverja ofangreindra gjörgæsludeilda ( börn og fullorðnir ) vegna staðfestrar inflúensu A ( H1N1 ) á tímabilinu 23. maí til 1. desember 2009 voru teknir með í rannsóknina . Inflúensa A ( H1N1 ) var staðfest með fjölliðunarhvarfi ( reverse transcriptasepolymerase chain reaction , RT-PCR ) hjá öllum sjúklingunum . Upplýsingum um eftirfarandi var safnað úr sjúkraskrá : aldur , kyn , hæð , þyngd , sjúkrahús , sjúkdómsgreiningu , undirliggjandi sjúkdóma , líkamshita , blóðþrýsting , hjartsláttarhraða , öndunartíðni , önnur flensueinkenni , súrefnisþörf , blóðgös , blóðsölt , nýrnastarfsemi , blóðgildi , aðrar sýkingar í gjörgæslulegu , niðurstöður ræktana , tíma frá fyrstu einkennum að innlögn , legutíma á gjörgæslu , legutíma á spítala , dánarorsök , dánardægur , fylgikvilla ( fjöllíffærabilun , sýkla-sóttarlost , blæðingar ) og meðferð með veirulyfjum ( oseltamivir eða zanamivir ) , öðrum sýklalyfjum , næringu , öndunarvél , æðavirkum lyfjum og blóðskilun . Alþjóðleg matskerfi , APACHE II skor ( acute physiology and chronic health score ) , SAPS II skor ( simplified acute physiology score ) , RIFLE skor ( risk , injury , failure , loss of kidney function , end stage kidney disease score ) og SOFA skor ( sequential organ failure assessment ) , voru notuð til mats á alvarleika veikinda sjúklinganna . 15 Eftirfarandi teljast undirliggjandi sjúkdómar í rannsókninni : alvarlegur kransæðasjúkdómur , langvinn hjartabilun , lungnabilun , lifrarbilun eða nýrnabilun , sjúkdómar í heilaæðum , sykursýki , offita ( líkamsþyngdarstuðull ( BMI ) > 30 ) , krabbamein eða langvinn ónæmisbælandi meðferð . Upplýsingar um háþrýsting , reykingar , þungun eða barnsburð innan 30 daga frá upphafi veikinda voru skráðar . Meginendapunktur rannsóknarinnar var andlát innan 28 daga frá greiningu , en afleiddir endapunktar voru tími í öndunarvél , legutími á gjörgæsludeild og legutími á sjúkrahúsi . Tölfræði og úrvinnsla gagna : Notast var við einfalda lýsandi tölfræði . Meðalgildi og staðaldreifing voru notuð um breytur með normaldreifingu en miðgildi og dreifing fyrir hinar . Niðurstöður Frá 25. september til 8. nóvember 2009 lögðust 16 sjúklingar inn á gjörgæsludeildir á Íslandi vegna lungnabólgu og staðfestrar inflúensu A ( H1N1 ) sýkingar ( mynd 1 og tafla I ) . Þeir höfðu að meðaltali verið veikir í þrjá og hálfan dag fyrir innlögn á sjúkrahús og legið á sjúkrahúsi einn sólarhring fyrir innlögn á gjörgæsludeild ( tafla I ) . Sex sjúklingar voru lagðir beint inn á gjörgæsludeild við komu á sjúkrahús . Meðalaldur sjúklinganna var 47,5 ár ( 1 - 81 ) en flestir sjúklinganna voru á aldrinum 30 - 60 ára ( mynd 2 ) . Á þessu tímabili lögðust 170 sjúklingar inn á sjúkrahús á Íslandi með einkenni um svínaflensu , þar af helmingur með staðfesta inflúensu A ( H1N1 ) . Sjúklingar með staðfesta inflúensu og sem þurftu gjörgæslumeðferðar við voru því um 20% af sjúklingum sem lögðust inn með staðfesta inflúensu , eða 10% af öllum innlögnunum vegna inflúensu , sem er svipað hlutfall og lýst hefur verið erlendis . 12 , 13 Alls hafa 8650 einstaklingar með inflúensulík einkenni eða jákvætt RT-PCR leitað til heilbrigðisþjónustunnar á þessu tímabili , en talið að um 60 - 100 þúsund tilfelli sýkingarinnar hafi verið á landinu öllu . 16 Flestir sem lögðust á gjörgæsludeildir töldust vera frískir fyrir þessi veikindi en 81% voru með undirliggjandi áhættuþætti . Reykingar , offita og háþrýstingur voru mest áberandi ( tafla II ) . Engin ófrísk kona var meðal sjúklinganna . Allir nema einn ( 15 / 16 ) voru með einkenni hita , hósta og öndunarþyngsla og útbreidda lungnabólgu á röntgenmynd af lungum , en einn sjúklingur var lagður inn í kjölfar krampa ( mynd 3 ) . Áberandi einkenni var mikið og seigt slím í berkjum , einkum er leið á veikindin . Meirihluti sjúklinga ( 11 af 16 ) þurfti meðferð vegna losts og fjórir fengu bráða nýrnabilun eða önnur einkenni um fjöllíffærabilun ( tafla III ) . Algengt var að sjá brenglun á blóðmynd sjúklinga við innlögn . Kreatínkínasi var mældur hjá sjö sjúklingum og reyndist hækkaður hjá þeim öllum ( 125-2900 U / L ) . Meðal APACHE II skor sjúklinganna var 20 sem sýnir að þeir voru mjög veikir ( tafla I ) og samkvæmt því með áætlaða dánartíðni um 35% . Enginn sjúklingur lést á gjörgæsludeild , en einn fjölveikur sjúklingur á níræðisaldri lést af völdum alvarlegs grunnsjúkdóms á legudeild eftir útskrift frá gjörgæsludeild . Þegar þetta er skrifað eru allir sjúklingarnir útskrifaðir af sjúkrahúsinu . Sá sem lá lengst var í sjö vikur á gjörgæsludeild , þar af fjórar vikur í ECMO-meðferð og 12 vikur á sjúkrahúsinu . Umræður Fyrsti heimsfaraldur inflúensu í 41 ár hefur nú stungið upp kollinum . Hans varð fyrst vart í Mexíkó og Bandaríkjunum í mars 2009 . Á stuttum tíma náði hann að dreifast um meirihluta heimsins þrátt fyrir að á norðurhveli jarðar væri hið hefðbundna flensutímabil að líða undir lok . Fyrsta tilfellið barst til Íslands 23. maí 2009 þó ekki fylgdu því mikil veikindi . Faraldurinn náði að valda umtalsverðum veikindum meðal annars í Kanada og Bandaríkjunum og á suðurhveli jarðar þegar vetur gekk í garð þar . Þessi faraldur undirstrikar vel hve mismunandi heimsfaraldrar inflúensu eru . Þegar á heildina er litið hefur hann þrátt fyrir allt verið tiltölulega mildur , en lagst mjög þungt á fremur ungt og frískt fólk í stað aldraðra sem árstíðabundnir faraldrar hrjá frekar . Gjörgæslulæknar hérlendis hafa vart áður séð fólk á besta aldri fá svo alvarlega lungnabólgu af völdum veira og fáheyrt er að fá 16 slíka sjúklinga inn á gjörgæsludeild á svo stuttum tíma . Það er áberandi í þessum faraldri hve hátt hlutfall sjúklinga sem þarf spítalainnlögn þarf gjörgæslumeðferð , eða milli 10 og 20% . Hins vegar eru 170 spítalainnlagnir , miðað við að 60 - 100 þúsund manns hafi veikst , fremur lágt hlutfall og í raun lægra en búast má við í árstíðabundinni inflúensu . 17 Þá er heildardánartíðnin lægri nú en við árstíðabundna inflúensu þar sem gert er ráð fyrir um 0,1% dánartíðni . 18 Það sem greinir þennan faraldur frá árstíðabundinni inflúensu er að nú veiktust einkum ungir og miðaldra , frískir einstaklingar í stað aldraðra og fjölveikra . Sjúkdómurinn leggst þyngra á karla en konur á Íslandi ólíkt því sem sést hefur í niðurstöðum annarra rannsókna , til dæmis í Kanada þar sem tíðnin var hærri hjá konum . 14 Þessi háa tíðni hjá körlum á Íslandi er þó í samræmi við upplýsingar frá Spáni , 19 svo og við aðrar alvarlegar sýkingar . Það er til dæmis þekkt að körlum er hættara við að fá sýklasóttarlost en konum og þeir deyja líka frekar af völdum þess en konur . 20 , 21 Offita virðist vera áberandi áhættuþáttur hjá íslenskum gjörgæslusjúklingum með inflúensu H1N1 eins og hjá öðrum þjóðum 12 - 14 því líkamsþyngdarstuðull ( BMI ) var að meðaltali 31 . Ekki er ljós ástæða þessarar auknu áhættu offeitra , en ýmsir þættir hafa verið nefndir , svo sem verri horfur offeitra með alvarlega sjúkdóma almennt og minnkað mótstöðuafl gegn sýkingum vegna breytinga í ónæmissvörun . 22 - 24 Þá er hugsanlegt að minni lungnarýmd hjá þeim sem eru offeitir skipti máli og leiði til þess að lungun séu viðkvæmari fyrir þessari sýkingu . 24 Á hinn bóginn benda rannsóknir til að offita auki ekki hættu á dauða almennt hjá gjörgæslusjúklingum , heldur þvert á móti bæti horfur . 25 Auk offitu var hátt hlutfall þeirra sem lögðust inn á gjörgæslu með sögu um reykingar og háþrýsting ( tafla II ) . Það sem virðist skilja íslenska gjörgæslusjúklinga sérstaklega frá erlendum sjúklingum er að þeir voru flestir á aldrinum 30 - 60 ára en erlendis er tíðnin svipuð hjá öllum aldurshópum frá barnsaldri upp í sextugt . 14 Hugsanlega hafði gott aðgengi að inflúensulyfjum á Íslandi verndandi áhrif . Þá virðist tíðni mjög alvarlegra veikinda sem þurfa gjörgæslumeðferðar við heldur hærri hjá Íslendingum en hjá þeim þjóðum sem þegar hafa birt tölur um slíkt . 12 - 14 Sjúklingar þeir sem lögðust inn á sjúkrahús höfðu flestir haft einkenni í þrjá til fjóra daga og þeir sem voru lagðir inn á gjörgæsludeild höfðu að meðaltali legið inni á sjúkrahúsi í einn sólarhring fyrir innlögn á gjörgæsludeild . Sex sjúklinganna voru þó það veikir að þeir fóru beint á gjörgæslu eftir komu á spítala . Þeir sem þörfnuðust gjörgæslumeðferðar veiktust flestir mjög alvarlega og lágu margir í tvær til þrjár vikur á gjörgæsludeild og sumir lengur . Öndunarbilun vegna útbreiddrar lungnabólgu og bráðs andnauðarheilkennis ( acute respiratory distress syndrome , ARDS ) var mest áberandi og þurftu flestir sjúklingarnir ekki eingöngu hefðbundna öndunarvélameðferð heldur einnig svokallaða viðbótarmeðferð . Viðbótarmeðferð , eins og grúfulegu í öndunarvél , fullri vöðvalömun , níturoxíð innöndun ( nitric oxide ) eða hjarta - og lungnavél ( ECMO , extra corporeal membrane oxygenation ) var beitt þegar ekki nægði að gefa sjúklingum 80% súrefni með hefðbundinni svokallaðri lungnaverndandi öndunarvélameðferð til að halda uppi viðunandi súrefnismettun í blóði . Lungnaverndandi öndunarvélameðferð felst í að takmarka þrýsting í öndunarvegum ( < 30 cm H2O ) , takmarka rúmmál andardráttar ( < 6 ml / kg ) , nota hæfilegan þrýsting í lok útöndunar ( PEEP , positive end expiratory pressure ) og forðast notkun á meira en 80% súrefni . Áberandi vandamál hjá þessum sjúklingum var mikið og seigt slím í berkjum sem ekki náðist upp við venjulega berkjusogun . Stundum var því nauðsynlegt að hreinsa öndunarvegi með berkjuspeglun , jafnvel daglega . Þótt öndunarbilun hafi verið mest áberandi hjá sjúklingunum á gjörgæsludeild sýndu margir þeirra merki um truflanir á starfsemi annarra líffæra , svo sem bráða nýrnabilun , sýklasóttarlost og truflun á storkukerfi eða meltingarvegi . 23 - 24 Þrír sjúklinganna sem urðu fyrir truflun á nýrnastarfsemi þurftu á stöðugri blóðskilun að halda . Hjá einum þeirra lagaðist nýrnastarfsemi , en hinir tveir fengu langvarandi nýrnaskaða ( Loss class samkvæmt RIFLE skilmerkjum ) . Ólíkt þeim sem fá bráða nýrnabilun eftir sýklasótt virðast inflúensusjúklingarnir sjaldnast hafa orðið fyrir vökvaskorti eða blóðþrýstingsfalli . Truflun í nýrnastarfsemi er vel þekkt í tengslum við inflúensusýkingar og stafar mögulega , 26 að minnsta kosti að hluta til , af vöðvaniðurbroti ( rhabdomyolysis ) með tilheyrandi hækkun á kreatínkínasa og mýóglóbíni í sermi . Miklir beinverkir og vöðvaverkir hafa verið áberandi í þessum inflúensufaraldri og hefur háum kreatínkínasa gildum verið lýst í tengslum við inflúensu af stofni A. 27 , 28 Mýoglóbín í sermi var mælt hjá einum sjúklingi og reyndist hækkað en kreatínkínasagildi var mælt hjá sjö sjúklingum og reyndist hækkað hjá þeim öllum . Nokkrir sjúklinganna voru með talsverða lækkun á blóðflögum og rauðum og hvítum blóðkornum við komu . Líklega voru þetta merki um beinar afleiðingar veirusýkingarinnar og mergbælingu þótt það hafi ekki verið kannað sérstaklega . Einnig var blæðingartilhneiging aukin hjá nokkrum sjúklingum , oftar en ekki þrátt fyrir eðlileg eða nær eðlileg storkupróf . Blæðingar frá stungustöðum , undir húð , í lungum , frá meltingarvegi og þvagvegum voru algengastar . Einkenni frá meltingarvegi voru einkum langvarandi þarmalömun þannig að margir sjúklinganna höfðu engar hægðir í tvær til þrjár vikur . Einnig komu blæðingar frá maga fyrir þrátt fyrir gjöf prótónpumpuhemla og gjöf næringar í meltingarveg , en magablæðingar er nú sjaldgæfar hjá öðrum gjörgæslusjúklingum . Enginn sjúklingur lést á gjörgæsludeild , en einn aldraður sjúklingur með fjölda alvarlegra undirliggjandi sjúkdóma lést á legudeild nokkrum dögum eftir útskrift af gjörgæslu . Meðaltals APACHE II skor var hátt , eða 20 , sem sýnir að íslensku sjúklingarnir voru mjög veikir enda er áætluð dánartíðni samkvæmt APACHE II um 35% ( tafla V ) . Þegar þetta er skrifað eru allir sjúklingarnir útskrifaðir af gjörgæsludeild og allir nema einn ( enn á lungnadeild ) útskrifaðir af sjúkrahúsinu . Ekki er ljóst af hverju tíðni alvarlegra einkenna er hærri á Íslandi en í Ástralíu , Nýja-Sjálandi og Kanada miðað við höfðatölu . Hugsanleg skýring getur verið hlutfallslega stærri faraldur , en erfðafræðilegir þættir gætu líka skipt máli . 29 Eins og dæmigert er fyrir smitandi öndunarfærasjúkdóma fer sjúkdómurinn hratt yfir eins og lýst hefur verið í fyrri faröldrum bæði innan og milli landa . Í Mexíkó , Ástralíu , Nýja Sjálandi og Kanada stóð það versta yfir í átta til tíu vikur 12 - 14 eða svipað og kemur fram í þessari rannsókn , átta vikur . Allir þeir sjúklingar sem teknir voru með í þessari rannsókn voru með dæmigerð einkenni og jákvæð sýni um inflúensu A ( H1N1 ) . Eftirtektarvert var að hjá nokkrum sjúklingum voru fyrstu hálsstrokin neikvæð fyrir inflúensu A ( NH1N1 ) , en þegar sýni frá berkjuslími ( eftir barkaþræðingu ) var rannsakað þá reyndist það jákvætt . Eftirtektarvert var einnig hversu lengi sumir sjúklinganna reyndust jákvæðir þrátt fyrir veirulyfjameðferð . Vegna þessa voru nokkrir sjúklingar hafðir í einangrun í allt að tvær vikur og meðferð með veirulyfjum var framlengd í 10 - 14 daga . Gjörgæslumeðferð við inflúensu A hefur í yfirstandandi faraldri verið mjög kostnaðarsöm því margir sjúklinganna hafa verið það veikir að þurft hefur á öllum tiltækum meðferðarmöguleikum gjörgæslulækninga að halda til að fleyta þeim yfir erfiðasta hjallann . Í sumum tilfellum var kostnaðurinn á annan tug milljóna króna á sjúkling . Þrátt fyrir mikinn kostnað réttlætir tiltölulega lágur meðalaldur þessara sjúklinga og miklar líkur á bata slíka meðferð . Flestir sjúklingarnir hafa , að því er virðist , náð fullum bata miðað við fyrra ástand . Á undanförnum árum hefur verið talsvert rætt um hugsanlega tregðu í þátttöku heilbrigðisstarfsmanna í umönnun sjúklinga á heimsfaraldurstímum . 30 - 33 Ekki komu upp slík vandamál meðal starfsfólks á gjörgæsludeildum Landspítala eða Sjúkrahússins á Akureyri í núverandi heimsfaraldri . Þvert á móti var starfsfólkið sérstaklega ósérhlífið og æðrulaust og lagði sig fram um að sinna þeim vandamálum sem komu upp . Farið var eftir leiðbeiningum um einangrun sjúklinga , notkun hlífðarbúnaðar og varast var að nota meðferðarúrræði sem gætu hugsanlega aukið á smithættu . Starfsfólkið var bólusett jafnskjótt og bóluefni barst til landsins . Ekki er vitað til að neinn starfsmanna ofangreindra deilda hafi veikst alvarlega . Svo virðist sem faraldurinn , hvað varðar innlagnir gjörgæslusjúklinga , hafi verið styttri og snarpari hér en í öðrum löndum , en hámarki fjölda innlagna var náð fimm vikum eftir að fyrsti sjúklingurinn var lagður inn á gjörgæslu , en í Ástralíu / Nýja Sjálandi var tímalengd að hámarki innlagna sjö til átta vikur . 13 Mikið munar um að meðhöndla 16 svo alvarlega veika sjúklinga á gjörgæsludeild til viðbótar við aðra sjúklinga , einkum þar sem legutíminn var langur . Snemma varð ljóst að bæta þyrfti tækjakost deildanna og brugðust stjórnvöld hratt við og veittu fjármuni til þess , meðal annars voru keyptar sprautudælur til lyfjagjafa og hjarta - og lungnavélum , sem voru notaðar við ECMO-meðferð veikustu sjúklinganna í þessum faraldri , fjölgað um tvær . Vegna viðbúnaðar þegar SARS-faraldurinn gekk yfir var öndunarvélarkostur gjörgæsludeildanna endurnýjaður og kom það sér vel í þessum faraldri . Sýnir það hve mikilvægt það er að sýna fyrirhyggju og endurnýja og bæta tækjabúnað stöðugt . Styrkur þessarar rannsóknar er einkum í því fólginn að hún nær til allra sjúklinga sem lögðust inn á gjörgæsludeildir á öllu Íslandi vegna H1N1 inflúensu haustið 2009 og þess vegna einstök sinnar tegundar í heiminum . Ennfremur er þetta fyrsta rannsóknin sem lýsir einkennum sjúkdómsins hjá Íslendingum , en þau virðast nokkuð frábrugðin þeim sem lýst er í erlendum rannsóknum . Veikleiki rannsóknarinnar er einkum fólginn í takmörkuðum fjölda sjúklinga sem dregur úr styrk niðurstaðna og möguleikum til ályktana . 16 sjúklingar með staðfesta inflúensu A ( H1N1 ) þurftu gjörgæslumeðferð í nýafstöðnum faraldri . Sjúklingar sem leggjast inn á gjörgæsludeildir vegna H1N1 inflúensu á Íslandi fá auk annarra líffæratruflana flestir mjög alvarlega öndunarbilun , sem í mörgum tilfellum lætur ekki undan hefðbundinni lungnaverndandi öndunarvélameðferð . Með þeim viðbótarúrræðum sem tiltæk eru á íslenskum gjörgæsludeildum hefur árangur meðferðar hjá þessum veikustu sjúklingum þó hingað til verið góður og sjúklingarnir tiltölulega ungir og því réttlætanlegt að leggja út í þann mikla kostnað sem þessi flókna meðferð felur í sér . Niðurstöðurnar ættu að geta nýst yfirvöldum við mat á þörf áframhaldandi fyrirbyggjandi meðferðar með fjöldabólusetningum við þessum lífshættulega sjúkdómi . Niðurstöðurnar ættu ennfremur að geta nýst við meðferð á sjúklingum sem sýkjast í annarri bylgju þessa H1N1 faraldurs , sem er hugsanlegt að gangi yfir á næstu mánuðum . Draga má lærdóm af niðurstöðum rannsóknarinnar við gerð viðbragðsáætlana við síðari faröldrum .